**14. октобар 1941.године Годишњица стрељања и страдања цивила у Драгинцу код Лознице.**

Варошица Драгинац налази се 18 км од Лознице.Име је добило по краљици Драги Машин . Драгинац је током Првог и Другог светског рата поднео бројна страдања од стране окупаторских казнених експедиција.

Немачка војска је 14.октобра 1941.године наступајући ка Лозници код Грајића стене испред Драгинца наишла на заседу коју су им поставили партизани. Током вишечасовне борбе Немци су претрпели извесне губитке и били приморани на повлачење. Немци су упали у Драгинац и околину сабравши 2950 цивила, које су према закону сто за једног погинулог, а педесет за рањеног војника, стрељали на варошком гробљу и у варошком реону. Међу стрељанима налазила су се мала деца,жене,мушкарци и старци . Затим су читава села спаљена и побијена је сва стока.

У спомен на те трагичне догађаје из Другог светског рата подигнут је споменик са спомен костурницом палим-стрељаним таоцима на уласку у Драгинац. Споменик је подигнут на једном брежуљку који доминира околином, а на споменику је урезан натпис: **14.октобра 1941.године немачки фашисти стрељали су у Драгинцу 2950 родољуба.**